রাজস্ব বিভাগ সূত্রে জানা গেছে, মানিকগঞ্জের কালীগঙ্গা ও ধলেশ্বরী নদীতে ৯টি বালুমহাল রয়েছে। নামে বালুমহাল হলেও এখানে মূলত রয়েছে ছোট দানার বালু মেশানো পলি মাটি। স্থানীয়ভাবে বলা হয় ভিটি মাটি। প্রতিবছর বর্ষা মৌসুমে উজানের পানির সঙ্গে পলি এসে নদীর বিভিন্ন স্থানে চরের সৃষ্টি করে। এ রকম ৯টি স্থানকে মহাল হিসেবে চিহ্নিত করা হয়েছে। মূলত জমি ভরাটের কাজে এই মাটি ব্যবহার হয়। এ ছাড়া মোটা দানার বালু পাওয়া যায় কোনো কোনো মহাল থেকে, যা ব্যবহার করা হয় পাকা স্থাপনা নির্মাণের কাজে। এসব বালুমহাল সরকার প্রতিবছর দরপত্রের মাধ্যমে ইজারা দেয়। এ ক্ষেত্রে বাংলা সনকে অনুসরণ করে বৈশাখ থেকে চৈত্র পর্যন্ত ইজারাকাল ধরা হয়।